Ufaglærte skal erstatte specialuddannede socialpædagoger på et behandlingscenter for hjerneskadede unge i Hobro, fordi Region Nordjylland skal spare.[size=2]
[/size]

Region Nordjylland vil spare cirka 736.000 kroner på Østerskoven - et behandlingscenter for hjerneskadede i Hobro. Man sparer ved at fyre fire specialpædagoger, mens yderligere to pædagoger stopper ved naturlig afgang. Billigere, ufaglært personale skal nu udfylde pædagogrollen i stedet. Det er noget, som bekymrer Morten Henriksen, som er far til en hjerneskadet dreng på behandlingscenteret. - Det har jeg det meget forfærdeligt med. Min søn vil blive frustreret og indelukket, hvis ikke der er noget personale, som kan forstå ham. Og den frustration bakkes op af formanden for socialpædagogerne i Nordjylland, Peter Kristensen. - Jeg tror, situationen vil give et dårligere tilbud til hjerneskadede. Samtidig tror jeg, at stedet som arbejdsplads bliver mindre attraktivt. Hos Region Nordjylland er socialchef Ole Bjerre Jakobsen dog ikke enig i, at der er tale om en forringelse. - Der er kun 80 procents belægning på behandlingscenteret. Derfor er det en naturlig konsekvens, at vi afskediger medarbejdere. Der er samtidig tale om, at vi omlægger stillinger i stedet for at nedlægge. Derfor kommer beboerne ikke til at mærke besparelsen, siger han. Der har indtil nu været 28 socialpædagoger til at passe 20 hjerneskadede unge på behandlingscenteret i Hobro.